钦定古今图书集成/明伦汇编/家范典/第113卷 > 袁氏世范 > 《治家篇》
## 钦定古今图书集成/明伦汇编/家范典/第113卷 > 袁氏世范 > 《治家篇》

清晨早起，昏晚早睡，可以杜绝婢仆奸盗等事。
婢妾与主翁亲近，或多挟此私通。仆辈有子则以主
翁借口，畜愚贱之裔，至破家者多矣。凡有婢妾，不可
不谨其始，亦不可不防其终。

人有婢妾不禁出入，至与外人私通有妊，不正其罪
而遽逐去者。往往有于主翁身故之后，自言是主翁
遗腹子，以求归宗，旋致兴讼。世俗所宜警此，免累后
人。

“妇女多妒。有正室者少蓄婢妾，蓄婢妾者多无正室。”
夫蓄婢妾者，内有子弟，外有仆隶，皆当关防，制以主
母，犹有他事，况无所统辖，以一人之耳目临之，岂难
欺蔽哉？暮年尤非所宜，使有意外之事，当如之何？
夫蓄婢妾之家，有僻室而人所不到，有便门而可以
通外，或溷厕与厨灶相近而使膳夫掌庖，或夜饮在
于“内堂，而使仆子供役，其弊有不可防者。盖此曹深
谋而主不之猜，此曹迭为耳目，而主又何由知觉？
夫置婢妾，教之歌舞，或使侑樽，以为宾客之欢。切不
可蓄姿貌黠慧过人者，虑有恶客，起觊觎之心。彼见
美丽，心欲得之，逐兽则不见泰山，苟势可以临我，则
无所不至。”《绿珠》之事，在古可鉴，近世亦多有之。不欲
指言其名。

士大夫之家，有夜间男女群聚呼卢，至于达旦，岂无
托故而起者？试静思之。

人家有仆，当取朴直谨愿，勤于任事，不必责其应对
进退之快人意。人之子弟不知温饱所自来者，不求
自己德业之出众，而独欲仆者峭黠之出众。费财以
养无用之人，固未甚害，生事为非，皆此辈导之也。
仆者而有市井浮浪子弟之态，异巾美服，言语矫诈，
不可蓄也。蓄仆之久，而骤然如此，闺阃之事必有可
疑。

“奴仆小人就役于人者，天资多愚，作事乖舛背违，不
曾有便当省力之处。如顿放什物，必以斜为正；如裁
截物色，必以长为短。若此之类，殆非一端。又性多忘，
嘱之以事，全不记忆；又性多执，所见不是，自以为是；
又性多狠，轻于应对，不识分守。所以顾主于使令之
际，常多叱咄，其为不改，其言愈辨，顾主愈不能平。于”
是棰楚加之，或失手而至于死亡者有矣。凡为家长
者，于使令之际，有不如意，当云“小人天资之愚如此，
宜宽以处之，多其教诲，省其嗔怒可也。”如此，则仆者
可以免罪，主者胸中亦大安乐省事多矣。至于婢妾，
其愚尤甚。妇人既多褊急狠愎，暴忍残刻，又不知古
今道理，其所以责备婢妾者，又非丈夫之比。为家长
者。宜于平昔常以待奴仆之理谕之。其间必自有晓
然者。

“人之居家，凡有作为及安顿什物，以至田园仓库厨
厕等事，皆自为之区处，然后三令五申，以责付奴仆，
犹惧其遗忘，不如吾志。”今有人一切不为之区处，凡
事无大小，听奴仆自为谋，不合己意，则怒骂鞭挞继
之。彼愚人止能出力以奉吾令而已，岂能善谋？一一
暗合吾意，若不知此，自见多事。且如工匠执役，必使
一不执役者为之区处，谓之“都料匠。”盖人凡有执为，
则不暇他见，须令一不执为者旁观而为之区处，则
不烦扰而功增倍矣。

婢仆有顽狠，全不中使令者，宜善遣之，不可留，留则
生事。主或过于殴伤此辈，或挟怨为恶，有不容言者。
婢仆有奸盗及逃亡者，宜送之于官，依法治之，不可
私自鞭挞，亦恐有意外之事，或逃亡非其本情，或所
窃止于饮食微物，宜念其平日有劳，只略惩之，仍前留备使令可也。

“婢仆有小过，不可亲自鞭挞。盖一时怒气所激，鞭挞
之数必不记，徒且费力，婢仆未必知畏，惟徐徐责问，
令他人执而挞之，视其过之轻重而定其数，虽不过
怒，自然有威，婢仆亦自然畏惮矣。”寿昌胡倅彦特之
家，子弟不得自打仆隶，妇女不得自打婢妾。有过则
告之家长，家长为之行遣，妇女擅打婢妾，则挞子弟。
此贤者之《家法》。

婢仆有过，既已鞭挞，而呼唤使令，辞色如常，则无他
事。盖小人受杖，方内怀怨，而主人怒不之释，恐有轻
生而自残者。

婢仆有无故而自缢者，若其身温，可救，不可解其缚，
须急抱其身令稍高，则所缢处必稍宽。仍更一人以
指于其缢处，渐渐宽之，觉其气渐往来，乃可解下，仍
急令人吸其鼻中，使气相接，乃可以苏。或不晓此理，
而先解其系处，其身力重，其缢处愈急，只一嘘气，便
不可救，此不可不预知也。如身已冷，不可救，或救而
不苏，当留本处，不可移动，叫集邻保，以事闻官，仍令
得力之人，日夜同与守视，恐有犬鼠之属残其尸也，
自刃不殊，宜以物掩其伤处，或已绝，亦当如前说。
婢仆无亲属而病者，当令出外就邻家医治，仍经邻
保录其词说，却以闻官，或有死亡，则无他虑。

婢仆，欲其出力办事，其所以御饥寒之具，为家长者
不可不留意。衣须令其温，食须令其饱。士大夫有云：
“蓄婢不厌多，教之纺绩，则足以衣其身；蓄仆不厌多，
教之耕种，则足以饱其腹。”大抵小民有力足以办衣
食，而无所施，则不能以自活，故求就役于人。为富家
者，能推恻隐之心，蓄养婢仆，乃以其力还养其身，其
德至大矣。而此辈既得温饱，虽苦役之，彼亦甘心焉。
婢仆宿卧去处，皆为点检，令冬时无风寒之患。以至
牛、马、猪、羊、猫、狗、鸡、鸭之属，遇冬寒时，各为区处，牢圈
栖息之处。此皆仁人之用心备物，我为一体也。
蓄奴婢，惟本土人最善。盖或有病患，则可责其亲属
为之扶持；或有非理自残，既有亲属，明其事因，公私
又有质证，或有婢妾无夫子兄弟可依，仆隶无家可
归，念其有劳，不可不养者，当令预经邻保自言，并陈
于官，或预与之择其配，婢使之嫁，仆使之娶，皆可绝
他日意外之患也。

雇婢仆须要牙保分明。牙保又不可令我家人为之
也。

买婢妾既已成契，不可不细询其所自来。恐有良人
子女为人所诱。略果然则即告之官。不可以婢妾还
与引来之人。虑残其性命也。

买婢妾，须问其应典卖不应典卖。如不应典卖，则不
可成契。或果穷乏，无所依倚，须令经官自陈，下保审
会，方可成契。或其不能自陈，令引来之人契中称说，
少与雇钱，待其有亲人识认，即以与之也。

干人有管库者，须常谨其簿书，审其见存；干人有管
糓米者，须严其簿书，谨其管籥，兼择谨畏之人，使之
看守。干人有贷财本兴贩者，须择其淳厚，爱惜家累，
方可付托。盖中产之家，日费之计，犹难支吾，况受佣
于人，其饥寒之计，岂能周足。中人之性，目见可欲，其
心必乱。况下愚之人，见酒食声色之美，安得不动其
心？向来财不满其意，而充其欲，故内则与骨肉同饥
寒，外则视所见如不见。今其财物盈溢于目前，若日
日严谨，此心姑寝，主者事势稍宽，则亦何惮而不为
其始也？移用甚微，其心以为可偿，犹未经虑，久而主
不之觉，则日增焉，月益焉。积而至于一岁，移用已多，
其心虽惴惴无可奈何，则求以掩覆。至二年三年，侵
欺已大彰露，不可掩覆。主人欲峻治之，已近噬脐。故
凡委托干人，所宜警此。

“国家以农为重，盖以衣食之源在此。然人家耕种，出
于佃人之力，可不以佃人为重。遇其有生育、婚嫁、营
造、死亡，当厚赒之。耕耘之际，有所假贷，少收其息，水
旱之年，察其所亏，早为除减；不可有非理之需，不可
有非时之役；不可令子弟及干人私有所扰；不可因
其仇者告语，增其岁入之租；不可强其称贷，使厚供”
息，不可见其自有田园辄起贪图之意。视之爱之，不
啻如骨肉。则我衣食之源，悉藉其力，俯仰可以无愧
怍矣。

佃仆妇女等，有于人家妇女、小儿处称贷，莫令家长
知，而欲重息以生借钱谷，及欲借质物以济急者，皆
是有心脱漏，必无还意。而妇女、小儿不令家长知，则
不敢取索，终为所负。为家长者，宜常以此喻其家。